Holdet har opholdt sig på Folketeatret i København den seneste måned, mens der blev gjort klar på Vendsyssel Teater, men nu er holdet endelig i Nordjylland. - Vi har glædet os helt vildt. Nu skal vi ind og stå på de skrå brædder for første gang i år, så det bliver spændende for dem, fortæller kapelmester Henrik 'Baloo' Andersen til TV2 Nord. - Det er altid godt at komme tilbage til Hjørring. Det er lidt som om, at når man kommer ind i det her dejlige lokale, så er man hjemme igen, lyder det fra skuespiller Preben Kristensen. Hjørring Revyen kan til sommer fejre sit 50 års jubilæum, og derfor er der store forventninger til årets revy. - Vi bliver selvfølgelig nødt til at arbejde, så godt vi overhovedet kan. Det er altid svært at leve op til, noget der er gået godt, siger Preben Kristensen og fortsætter: - Man vil gerne hele tiden gøre det bedre, men vi bestræber os på at gøre det bedste. Billetsalget er i fuld gang, og man skal have fart på, hvis der skal sikres en billet. 92 procent af sæsonens billetter indtil 1. august er allerede solgt. Hjørring Revyen 2023 har premiere 10. juni.

Opsummering:
Mandag gik årets hold til Hjørring Revyen 2023 i gang med forberedelserne til årets revy.